Timbow sdef kdaw bè yó,
mon Jisas mò yó kem gel lemolò du,
“Hlós tekuy ne efatu lanaw.”
Tahu se,
tódô tnagak le yó kem tey tau wen,
ne motun le elem yóm ówóng gónó Jisas myón,
ne omin le lemwót.
Ne wen se kem dumu tau mówóng mung kul.
Yóm igò le tolo mówóng talak lanaw,
tódô mbel yóm tey lenos bong,
lel tey lewók,
botong tô gotu glimun lewók yóm ówóng le,
tek udì duen gónó le là lemneb.
Okóm ke Jisas deng mom gtungô,
temdanan te kama fi bè sékê yóm ówóng.
Lemwót yó kem gel lemolò du,
bentik le Jisas,
mon le mò du,
“Ó Sér,
moem tlek tungô kut ni du?
Móyón tekuy lemneb.”
Omin Jisas yó hboluk btik ne mudél ebè yóm lenos,
monen,
“Botongem ne.”
Ne bud monen ebè yóm lewók,
“Heneki ne.”
Tahu se,
tódô kemnas yóm lenos ne menek te lanaw.
Mung kudél Jisas ebè yó kem gel lemolò du,
monen,
“Mò ye kat alì likò ni du?
Laen deng kehtahu ye he kô?”
Ya tey sidek klikò le,
stulón le,
mon le,
“Tmau du mni?
Balù lenos ne lewók,
sana kimón le du.”